钦定古今图书集成/明伦汇编/氏族典/第391卷 > 李沆
## 钦定古今图书集成/明伦汇编/氏族典/第391卷 > 李沆

按《宋史李沆传》，“沆字太初，洺州肥乡人。曾祖丰，泰陵
令。祖滔，洺州团练判官。父炳，从邢帅薛怀让辟为观
察支使，历邠州、凤翔判官，拜殿中侍御史，知舒州，以
劳加侍御史，卒。沆少好学，器度宏远，太平兴国五年，
举进士甲科，为将作监丞，通判潭州，迁右赞善大夫，
转著作郎、直史馆。雍熙三年，除右补阙、知制诰。四年”，
迁职方员外郎，召入翰林为学士。淳化二年，判吏部
铨。尝侍曲宴，太宗目送之曰：“李沆风度端凝，真贵人
也。”三年，拜给事中、参知政事。真宗即位，迁户部侍郎。
咸平初，以本官平章事。会契丹犯边，真宗北幸，命沆
留守，京师肃然。真宗还，累加门下侍郎、尚书右仆射。
一夕，遣使持手诏，欲以刘氏为贵妃，沆对。使者引烛
焚诏，附奏曰：“但道臣。”沆以为不可，其议遂寝。沆为相，
王旦参政事。以西北用兵，或至旰食，旦叹曰：“我辈安
能坐致太平，得优游无事耶？”沆曰：“少有忧勤，足为警
戒。他日四方宁谧，朝廷未必无事。”沆又日取四方水
旱盗贼奏之，旦以为细事，不足烦上听。沆曰：“人主当
使知四方艰难，不然，则土木、甲兵、祷祠之事作矣。吾
老不及见此，此参政他日之忧也。”沆没后，真宗以契
丹既和，西夏纳款，遂封岱，祠汾，大营宫观，蒐讲坠典，
靡有暇日。旦亲见王钦若、丁谓所为，乃叹曰：“李文靖
圣人也。”当时遂谓之“圣相。”景德元年薨。上闻之惊叹，
趣驾往临，哭之恸，谓左右曰：“沆忠良纯厚，始终如一，
岂意不享遐寿！”言终又泣下。废朝五日，赠太尉、中书
令，谥文靖。录其弟贽为虞部员外郎，源为太子中舍，
维为户部员外郎，子宗简为大理评事。甥苏昂、妻兄
之子朱涛并同进士出身。沆与诸弟友爱，尢器重维。